Minister gryp in by Overvaal | Maroela Media
Minister Motshekga spreek leerders toe. Foto: @BalosangSanki/Twitter
Verskeie vergaderings het Maandag plaasgevind in verband met die situasie by die Hoërskool Overvaal in Vereeniging ná verlede week se betogings en geweld by die skool.
Angie Motshekga, minister van basiese onderwys, het die oggend met Panyaza Lesufi, LUR vir onderwys in Gauteng, en verteenwoordigers van die Suid-Afrikaanse Onderwysersunie (SAOU) en die Federasie van Beheerliggame van Suid-Afrikaanse Skole (Fedsas) vergader.
Die partye is later na die skool ná berigte dat daar weer betogings voor die skool is. Hierna is vergaderings gehou met die skool se personeel, leerders en ander groepe soos die EFF en die studenteorganisasie Cosas.
Motshekga het ná die vergaderings die media toegespreek en gesê hulle het nie die betogings en geweld buite die skool verwag na die hofuitspraak nie. Die hooggeregshof in Pretoria het beslis dat die skool nie 55 Engelssprekende leerders hoef in te neem nie.
"Dit is total onaanvaarbaar dat 'n saak wat in die hof hoort na die skool gebring is. Daar moet nie geweld en 'n gesing buite die skool wees nie. Ons doen 'n beroep op almal om terug te staan. Hulle moet nie die geveg na die skool toe bring nie."
Minister Motshekga en ander rolspelers spreek die media toe. Foto: @BalosangSanki/Twitter
Motshekga het gesê kinders het die reg om te leer en om beskerm te word. "Die proses moet toegelaat word om op 'n ordelike en respekvolle manier te ontvou. Die oppergesag van die reg moet gerespekteer word. Ons wil niemand buite die skool sien nie en as mense 'n probleem het sal ek alles los om hulle te ontmoet."
Lesufi het intussen in 'n verklaring bevestig dat die departement steeds van plan is om teen die hofuitspraak te appelleer. Hy het 'n beroep op alle betrokkenes gedoen om kalm te bly en hul bekommernisse met sy kantoor op te neem.
Ian Cameron, hoof van gemeenskapsveiligheid by AfriForum, het Dinsdagoggend gesê daar is 'n groep betogers voor die skool, glo hoofsaaklik Sadtu-lede. "Hulle sing en dans voor die hoofhek maar daar was nog geen geweld nie. Die skool gaan voort met sy aktiwiteite."
Hoërskool Overvaal onderwys
Wat het sy verwag, hulle het dan in die hof gesê dit is wat hulle gaan doen. Gedink hulle gaan luister wanneer jy vir hulle sê nee jy mag nie, ag asb tog die klomp het geen ore nie want hul verstaan dan alle situasies verkeerd en luister elkgeval net vir wat hulle wil. Sy moes al laasjaar die probleem aangespreek het maar toe hou ons mos net party op party, niks gewerk nie.
Sies mense skaam julle.
Sjoe! Ek is skoon verstom. Dankie, tannie Angie.
Hoekom moet die skool wat deur afrikaanssprekende mense opgebou is gekaap word hoekom bou hulle nie n beter groter skool vir kinders wat in engels wil leer nie dit is pateties en bewys elke woord wat Presedent Trump sê oor Afrika.